Author: duchonova
Last saved by: OIRSS
Company: uvsr

RÓMSKY VZDELÁVACÍ FOND

Spôsobilosť krajiny a vyhodnotenie projektu, schválenie a implementácia

Preambula.  Citát zo Štatútu Rómskeho vzdelávacieho fondu:

“2.1.	Cieľom Rómskeho vzdelávacieho fondu je prispievať k zaplneniu priepasti vo výsledkoch vzdelania Rómov a nerómov, a to aj prostredníctvom desegregácie vzdelávacích systémov predovšetkým (no nielen) v Strednej a Východnej Európe a krajinách, ktoré sa formálne zapojili do Dekády začleňovania rómskej populácie.” 

Spôsobilosť krajiny.  Žiadosti o grant sa budú prijímať od súkromných a verejných subjektov v členských krajinách Rady Európy. Vzhľadom na vyššie uvedené ciele sa bude úvodná pozornosť zameriavať na osem krajín Dekády začleňovania rómskej populácie, žiadosti z iných krajín sa však tiež budú posudzovať.

Účely grantu a výška grantu.  Predpokladajú sa štyri Kategórie grantov:

1.	Granty s cieľom systematickej reformy a zlepšenia vzdelávania pre Rómov, vrátane rastu počtu projektov, ktoré podporujú vyššie uvedené účely - očakáva sa, že toto bude najväčšia kategória.
2.	Granty za účelom skúšania prostredníctvom pilotných projektov a testovania projektov vzdelávania Rómov.
3.	Granty na analyzovanie problémov v oblasti vzdelávania Rómov a na pomoc rozvoju politiky a inštitucionálnych kapacít.
4.	Granty na podporu zvýšenia efektívneho dopytu Rómov po vzdelávaní na všetkých stupňoch.

Všetky štyri tipy Grantov môžu byť udelené verejnému aj súkromnému sektoru, ako aj ich kombináciám (partnerstvám). Verejný sektor môže zahŕňať správu na úrovni štátu, regiónov, miest a obcí. Súkromný sektor môže zahŕňať Rómov a nerómov, iné organizácie občianskej spoločnosti a súkromné vzdelávacie zariadenia a inštitúcie pre tvorbu politiky. Možno zvážiť aj cezhraničné granty, pokiaľ existuje jedna jasne definovaná organizácia, ktorá preberie celkovú zodpovednosť. Budú sa zvažovať aj granty, ktoré budú poskytnuté organizáciám v jednej krajine, aby implementovali projekty v inej, napr. grant bulharskej mimovládnej organizácii na uskutočnenie projektu na Slovensku alebo naopak. V takom prípade sa však bude požadovať, aby mimovládna organizácia alebo iná organizácia tretej strany bola zapojená do projektu prostredníctvom partnerstva s miestnou mimovládnou organizáciou alebo inou organizáciou za účelom posilnenia miestnych kapacít. 

Prostredníctvom grantov Kategórie 2 a 3 možno financovať až do 100% celkových nákladov. Granty Kategórie 2 budú za bežných okolností limitované maximálnou sumou 200 000 EUR. Granty Kategórie 3 budú za normálnych okolností poskytované len na technickú pomoc a budú limitované maximálnou sumou 100 000 EUR. 

Pri pokuse rovnomerne rozdeliť finančné prostriedky z Rómskeho vzdelávacieho fondu krajinám Dekády budú granty spracovávané po zohľadnení kumulatívnej sumy grantov v každej krajine v porovnaní s relatívnou veľkosťou rómskej populácie, relatívnou úrovňou platov a dostupnosťou finančných prostriedkov z alternatívnych zdrojov. Rómsky vzdelávací fond prirodzene bude pri rozdeľovaní prostriedkov pre jednotlivé krajiny dodržiavať obmedzenia, stanovené darcami. Bude zvažovaná tiež inovatívnosť dizajnu projektu a potenciálny regionálny dopad ktoréhokoľvek projektu. Po dvoch rokoch fungovania sa od Riaditeľa Rómskeho vzdelávacieho fondu bude očakávať, že doporučí Riadiacemu výboru vzorec pre rozdelenie dodatočných finančných prostriedkov.

	Princípy spôsobilosti pre projekty.  Pre všetky projekty, zvažované pre financovanie z Rómskeho vzdelávacieho fondu budú platiť nasledovné všeobecné princípy:

•	Návrh podporuje a je v súlade s Cieľom a princípmi Rómskeho vzdelávacieho fondu (Príloha) a prioritami, uvedenými v Akčnom pláne dekády,
•	Návrh preukazuje schopnosti viesť a priamu zainteresovanosť a podporu zo strany Rómov pri rozvoji projektu a navrhovanej implementácií;
•	Návrh podporuje vzdelávanie a/alebo odbornú prípravu Rómov;
•	Návrh musí preukázať, že Rómovia sú vo väčšine tí, ktorí budú profitovať z projektu, no v tomto kontexte môžu z projektu profitovať tiež niektorí chudobní nerómovia;
•	Ak je do projektu zapojený verejný sektor, v projekte je preukázaný záväzok rozvinúť a prijať primeraný rámec politiky, vrátane finančných rezerv na projekt v konsolidovanom rozpočte verejného sektora
•	Navrhovaný projekt a výška grantu by mali preukázať svoju relatívnu prednosť v porovnaní s konkurenčnými požiadavkami zo všetkých krajín Dekády;
•	Návrhy na analýzu problémov vzdelávania Rómov a na pomoc rozvíjať politiku a inštitucionálne kapacity (Kategória 3) sa musia obracať na oblasti výskumu a analýzy, aby študijné odporúčania podporovali cieľ a princípy Fondu.
•	Grantové návrhy Kategórie 1 a 4 si budú vyžadovať financovanie od protistrany v prípade, ak ich bude implementovať verejný sektor a budú mať prednosť, ak sa očakáva, že budú podporené významným spolufinancovaním alebo príspevkami v naturáliách, čo bude mať významný vplyv na zdroje Rómskeho vzdelávacieho fondu.

	Podrobné kritéria hodnotenia projektu.  V súčasnosti budú špecifické hodnotiace kritériá pre projekty zahŕňať nasledovné, pričom nesmú byť obmedzené na nasledovné:

Všetky kategórie grantov
•	Implementácia, finančný manažment a procedúry nadobúdania sú primerané;
•	Viac bodov bude udelených za vyššie sumy spolufinancovania;
•	Výdavky a poplatky externých a miestnych konzultantov sú oprávnené, ak odkazujú na existujúce normy v príslušnej krajine a/alebo v medzinárodnom meradle (t.j. ak odkazujú na vládu, Európsku úniu, Svetovú banku, atď.);
•	Existuje podrobný plán implementácie a hodnotenia;
•	Projekt obsahuje primerané mechanizmy monitoringu a hodnotenia realizácie projektu, vrátane štandardizovaných správ o napredovaní projektu, ktoré požaduje Fond;
•	V grantovom návrhu je finančná rezerva na nezávislý finančný audit po ukončení projektu (ktorý bude financovaný zo samotného grantu).

	Granty Kategórie 1 a 4
•	Návrh obsahuje jasné a merateľné ciele a presné indikátory, ktoré budú použité pri monitoringu napredovania a prípadného úspechu; 
•	Návrh obsahuje plán financovania a mechanizmy ohľadom implementácie a inštitucionálne mechanizmy, aby sa umožnila efektívna implementácia, ako aj pokračovanie v aktivitách projektu (ak je to možné) aj po úplnom vyplatení grantu;
•	Náklady na jednotlivého zamýšľaného príjemcu grantu sú v rámci rozumných noriem;
•	Návrh poskytuje dôkaz z pilotného projektu alebo iných programov, že projekt vzdelávania Rómov bude pravdepodobne účinný aj efektívne z hľadiska nákladov.

Granty Kategórie 2
•	Návrh berie na vedomie a odráža relevantné skúsenosti, analýzu a výskum a preukázateľne vyplní priepasť v súčasnej praxi vzdelávania Rómov;
•	Existuje plán vyhodnotenia grantu po jeho skončení, ktorý obsahuje základné údaje a merateľné kritériá úspešnej realizácie projektu;
•	Návrh obsahuje primerané a realistické mechanizmy na podporu implementácie; a 
•	Náklady na jednotlivého zamýšľaného príjemcu grantu sú v rámci rozumných noriem;

Granty kategórie 3
•	Návrh berie na vedomie a odráža existujúce analýzy a výskum a preukázateľne sa týka otázok tvorby politiky a inštitucionálnych otázok, ktoré úzko súvisia so vzdelávacími cieľmi Dekády začleňovania rómskej populácie a sú v súlade s cieľom a princípmi Rómskeho vzdelávacieho fondu;
•	Prednosť dostanú návrhy preukazujúce regionálnu spoluprácu; a
•	Očakávaný dopad analýzy a publikum, na ktoré má mať vplyv je jasne definované.

Tieto kritériá sa budú uplatňovať pri všetkých relevantných návrhoch, a to až do ďalšieho oznámenia zo strany Rómskeho vzdelávacieho fondu.

Na základe vyššie uvedených špecifických kritérií a rozvíjajúc ich, Rómsky vzdelávací fond po prvom roku praktických skúseností vypracuje hodnotiacu tabuľku, ktorá sa potom bude používať v procese kvantifikovaného hodnotenia všetkých návrhov. Aby bol grantový návrh schválený, bude sa potom očakávať, že dostane minimálne 70 percent z celkového počtu bodov v hodnotiacej tabuľke.

Rozvoj grantových návrhov.  Kľúčoví odborní pracovníci z kancelárie Rómskeho vzdelávacieho fondu bude skúmať grantové idey a návrhy počas pravidelných návštev v teréne a  písomne oboznámia Riaditeľa, či navrhovaná aktivita spĺňa vyššie popísané kritériá spôsobilosti.

Po uznaní grantovej idey za spôsobilú a po doručení formálnej žiadosti môže Rómsky vzdelávací fond poskytnúť podporu v podobe pracovníkov alebo konzultantov za účelom rozvoja grantových návrhov. Od potenciálnych príjemcov grantu sa nebude vyžadovať, aby pri príprave návrhov alebo na podporu implementácie využívali konzultantov. 

Vítané budú priame návrhy od všetkých zainteresovaných, ktorí majú záujem o finančné prostriedky z Rómskeho vzdelávacieho fondu, pričom budú používať štandardizovaný formulár žiadosti o podporu grantových návrhov, uverejnený na webstránke Fondu. 

Implementácia grantu.

Grantová zmluva.  Bude vytvorená štandardná grantová zmluva, ktorá bude zverejnená na webstránke Fondu.

Implementačná podpora.  Za účelom zabezpečenia primeranej implementačnej podpory bude každý grant Kategórie 1, 2 a 4 obsahovať rezervu na technickú pomoc, ktorá bude určená na vypracovávanie správ o napredovaní projektu v anglickom jazyku pre kanceláriu Rómskeho vzdelávacieho fondu, na uskutočňovanie monitoringu projektu a jeho hodnotenie a na podporu technickej implementácie grantu. Štandardizovaný vzor správy o napredovaní projektu vypracuje kancelária Rómskeho vzdelávacieho fondu. Pracovníci kancelárie môžu navštevovať miesta, kde sa projekt uskutočňuje, aby poskytli pomoc pri implementácii na žiadosť príjemcu grantu alebo v prípadoch, kedy správa o napredovaní projektu alebo iné zdroje informácií odhalia otázky, ktoré si vyžadujú dohľad alebo priame konzultácie. 

Implementácia/Platby.  Očakáva sa, že granty Kategórie 1 a 4 budú za normálnych okolností implementované počas 2 – 4 rokov, pričom od grantov Kategórie 2 sa očakáva, že budú implementované počas 1 – 2 rokov alebo menej od prvej platby grantu. Granty budú vyplácané v splátkach, výška ktorých bude zodpovedať odhadovaným šiestim mesiacom nákladov, pričom prvá splátka bude vyplatená pri podpise grantu za podmienky, že bol doručený dohodnutý list o záväzkoch, spomínaný nižšie (odseky... budú očíslované neskôr) a boli uskutočnené činnosti, ktoré Rómsky vzdelávací fond považuje za uspokojivé. Ďalšie splátky, nasledujúce po prvej, budú podmienené doručením prijateľnej správy o napredovaní projektu a uspokojivými finančnými správami/auditom, ako je špecifikované nižšie v časti Ukončenie grantu.

Rozšírenie grantov až o jeden rok možno odsúhlasiť na základe uspokojivého priebehu projektu a súladu s požiadavkami na podávanie správ a na audit. Žiadosti o dodatočné financovanie po ukončení pôvodného grantu možno prijímať na základe uspokojivého priebehu projektu, súladu s požiadavkami na podávanie správ a na audit a výsledkov hodnotenia.

Vyplatenie posledných 5% grantu (Kategórie 1, 2 a 4) bude pozdržané až do doručenia konečnej správy.

Pred každým vyplatením pri projektoch Kategórie 1, 2 a 4, vrátane výplaty prvej splátky, sa bude od sponzorov projektu žiadať, aby poskytli list o záväzkoch, ktorý bude pokrývať dohody, dosiahnuté počas prípravy projektu v súvislosti s financovaním projektu protistranou alebo inými opatreniami, významnými pre úspech projektu. 

Granty Kategórie 3 na analýzy a rozvoj politiky môžu byť pri podpise grantu vyplatené až do výšky 40% s tým, že zostatok bude vyplatený podľa dohodnutého rozvrhu, vrátane záverečnej platby po ukončení analýzy alebo vypracovaní dokumentu formulujúceho zásady politiky. 

Rómsky vzdelávací fond môže podľa svojho vlastného uváženia požadovať od žiadateľov, aby implementovali navrhovaný projekt prostredníctvom mechanizmu konzorcia alebo existujúceho partnerstva subjektov, ktoré implementujú projekt. 

	Realizácia projektu.  Bude sa vyžadovať, aby všetky návrhy grantov Kategórie 1, 2 a 4 obsahovali podrobné mechanizmy a financovanie pri hodnotení realizácie projektu, vrátane vývoja základných indikátorov, ktoré možno použiť na meranie dopadu projektu. Indikátory úspešnosti realizácie projektu by mali byť kategorizované ako ‘výstupy’ (počty tých., ktorí profitujú z projektu, ktorým bola poskytnutá pomoc alebo boli školení, atď.) a ‘výsledky’ (zlepšené známky pri hodnotení výučby, rastúci počet zapísaných študentov a dochádzka, atď.). Je jasné, že niektoré ciele v oblasti výsledkov nemožno počas trvania projektu dosiahnuť. Pokroky pri dosahovaní indikátorov úspešnosti realizácie projektu bude prezentované v správach o napredovaní projektu. Aby sa podporili ciele Rómskeho vzdelávacieho fondu, pracovníci môžu príležitostne uskutočniť návštevy za účelom hodnotenia realizácie projektu. 

Ukončenie grantu.  Záverečná správa o ukončení projektu, ktorá bude obsahovať prezentáciu a hodnotenie indikátorov úspešnosti realizácie projektu, bude doručená do kancelárie Rómskeho vzdelávacieho fondu do troch mesiacov po ukončení projektu. Ak správa o ukončení projektu nebude predložená, bude to mať za následok budúcu nespôsobilosť príjemcu grantu bez ohľadu na to, či sa jedná o krajinu, mimovládnu organizáciu alevo súkromnú organizáciu. Formát správy o ukončení projektu bude štandardizovaný a bude podobný ako štandardné správy o napredovaní projektu. Okrem správy o ukončení projektu uzatvorí príjemca grantu zmluvu s nezávislým finančným audítorom, ktorý bude vybraný prostredníctvom výberového konania, o uskutočnení komplexného auditu finančných účtovných záznamov. Správy o audite predloží nezávislý audítor kancelárii Rómskeho vzdelávacieho fondu. Každý projekt prejde auditom po svojom ukončení alebo v dvojročných intervaloch, nie však neskôr ako tri mesiace po skončení príslušného obdobia. Ako pri správe o ukončení projektu, nedodanie správy o audite bude mať za následok nespôsobilosť, ako aj možné právne kroky. Od príjemcu grantu sa bude požadovať uhradenie Fondu akýchkoľvek nákladov, ktoré nie sú v súlade so schváleným rozpočtom grantu. 

Z dôvodu zníženia nákladov môže Rómsky vzdelávací fond zariadiť zlučovanie projektov do skupín pre účel uzatvorenia zmluvy o audite.

Riešenie sporov.  Spory a sťažnosti subjektov navrhujúcich alebo implementujúcich granty sa pokúsi vyriešiť vedenie Rómskeho vzdelávacieho fondu alebo sa budú riešiť prostredníctvom podania na Radu Fondu. 

Príloha
RÓMSKY VZDELÁVACÍ FOND

CIEĽ A PRINCÍPY

Cieľ.  Cieľom Rómskeho vzdelávacieho fondu je prispievať k zaplneniu priepasti vo výsledkoch vzdelania Rómov a nerómov, a podporovať desegregáciu vzdelávacích systémov.

V kontexte Rómskeho vzdelávacieho fondu sa pojem "Róm" používa ako zahŕňajúci kolektívny pojem, ktorý nemá ambíciu vylučovať akékoľvek príbuzné skupiny, vrátane (no nielen) Sinti, kočovníkov, Ashkelia, "Egypťanov a iných.

Princípy.  Fond a jeho činnosť bude:

1.	Podporovať myšlienky a programy, ktoré zlepšia prístup k vzdelaniu a výsledky vzdelávania Rómov v kontexte Dekády začleňovania rómskej populácie 2005-15 v súlade zo Sofijskou deklaráciou, so zvláštnym zreteľom na podporu systémových reforiem politiky a rastúceho pokrytia prostredníctvom programov, ktoré boli určené v Akčných plánoch dekády jednotlivých krajín alebo kde sa uskutočnil úspešný pilotný projekt. 
2.	Zabezpečovať účasť Rómov vo všetkých aspektoch činnosti Fondu a jeho aktivít. 
3.	Interpretovať "vzdelávanie" v širokom zmysle slova, aby sem patrilo formálne aj neformálne vzdelanie a tréning zručností detí i dospelých, ako aj prvky integrovaných projektov, súvisiace so vzdelaním.
4.	Fungovať ako finančný nástroj a organizácia poskytujúca rady v oblasti politiky a informácie, no nie ako implementačná agentúra;
5.	Sprístupňovať a zabezpečovať prevody dodatočných finančných zdrojov;
6.	Fungovať vyváženým spôsobom, čo sa týka rozličných krajín profitujúcich z grantov a rómskych komunít;
7.	Podporovať aktivity, ktoré rešpektujú a integrujú Rómov a želania rómskej komunity, vrátane zohľadnenia špecifických problémov, s ktorými sa potýkajú rómske ženy;
8.	Hodnotiť návrhy prostredníctvom nezávislých hodnotiacich procesov;
9.	Vytvoriť jednoduchý a rýchly proces tvorby grantov, ktorý bude fungovať transparentne a bude sa niekomu zodpovedať;
10.	Poskytovať fórum pre obhajobu a diskusiu o otázkach vzdelávania Rómov;
11.	Hodnotiť výsledky za účelom informovania a zlepšovania existujúcich a budúcich aktivít; a
12.	Stane sa centralizovaným zdrojom informácií o rómskej problematike.